Ôost-Timor

Ôost-Timor of Timor-Leste (Tetun: Timór Lorosa'e; Portugees: Timor-Leste), officieel de Democratische Republiek Timor-Leste is e land in Zuudôost-Azië of, ofhankelyk van de definiesje, in Oceanië. 't Land bestoat uut den ôostelykn helft van 't eyland Timor, d' eylandn Atauro en Jaco, en Oecussi (hoofdstad Pante Makasar), e polletieke exclave van Ôost-Timor, an de westelyke kant van 't eyland, omslootn deur West-Timor die dêel uutmakt van Indonesië. Vó da 't oenofhankelyk kwam, den 20ste meie 2002, was Ôost-Timor 24 joar bezet deur Indonesië. In 2002 kwam 't lid van de Verênigde Noaties en koos 't de Portugeesche noame Timor-Leste. De noame Timor is e verbasterienge van 't Maleis timur dat "ôost" wil zeggn. D' Indonesische noame vo Ôost-Timor, Timor Timur, wil letterlyk zeggn "ôostelyk ôostn". Ôost-Timor is verdêeld in 13 districtn die were verdêeld zyn in sub-districtn. De districtn zyn: Lautém, Baucau, Viqueque, Manatuto, Dili, Aileu, Manufahi, Liquiçá, Ermera, Ainaro, Bobonaro, Cova Lima en Oecusse.